Efter massiv kritik har fødevareminister Mogens Jensen (S) valgt at fratræde ministerposten.

Mogens Jensen (S) går af som fødevareminister, bekræfter Miljø- og Fødevareministeriet over for TV 2. En udmelding der kommer i kølvandet på skandalesagen om aflivning af mink. Det er kulminationen på to turbulente uger, efter regeringen i begyndelsen af november udstedte en ulovlig ordre om at slå alle landets mink ned. Oppositionen har krævet Mogens Jensens afgang, og både Enhedslisten og Radikale Venstre har sået tvivl om hans fremtid som minister. - For at jeg som minister skal kunne varetage mit hverv, er det afgørende, at jeg har den fornødne tillid i Folketinget. Ikke mindst i en situation, hvor mit ministerium står over for den store opgave, det er at sikre en grøn klimaomstilling af dansk landbrug. Da jeg har den klare vurdering, at jeg ikke længere har den tilstrækkelige opbakning blandt et flertal af Folketingets partier, har jeg i dag meddelt statsministeren, at jeg ønsker at udtræde af regeringen, siger Mogens Jensen i en pressemeddelelse . Artiklen fortsætter under videoen... Tilbagetrækningen sker forud for de tre redegørelser, der forventes at se dagens lys inden længe. Selv skriver Mogens Jensen følgende på sin egen Facebook-profil. - Om den første redegørelse vil jeg sige, at det her klart fremgår, at mit ministerium har begået fejl i forbindelse med, at regeringen meldte beslutningen ud om at aflive alle mink i Danmark. Det har jeg tidligere beklaget. Det beklager jeg igen og tager ansvar for. Særligt beklager jeg det over for de mange minkfarmere, som har stået og står i en meget ulykkelig situation, siger han. Se Mogens Jensens Facebook-opslag nedenfor.